Daerah Sarikei

Sarikei merupakan sebuah daerah yang berada di wilayah Sarawak, Malaysia. Daerah ini berada di bawah pentadbiran Bahagian Sarikei. Pusat pentadbiran bagi daerah ini ialah Bandar Sarikei, yang turut menjadi pusat pentadbiran bagi Bahagian Sarikei.

Daerah Sarikei dianggarkan mempunyai keluasan sebanyak 985 kilometer persegi. Daerah ini juga mempunyai jumlah penduduk seramai 44,039 orang pada tahun 2020. Majoriti penduduk di daerah ini merupakan masyarakat Bumiputera Sarawak yang kebanyakannya berbangsa Iban.

 Sejarah 
Sarikei dahulunya diletakkan di bawah pentadbiran Bahagian Ketiga. Pada 2 April 1973, Sarikei telah diletakkan di bawah pentadbiran Bahagian Sarikei yang baru dibentuk. Kawasan pentadbiran daerah Sarikei juga pada awalnya turut merangkumi Belawai yang menjadi sebuah daerah kecil. Namun bermula pada tahun 2002, daerah kecil Belawai telah dipisahkan daripada daerah Sarikei, dan dimasukkan ke dalam pentadbiran daerah Daro.

 Pentadbiran 
Daerah Sarikei terletak di bawah pentadbiran Pejabat Daerah Sarikei yang merupakan sebahagian daripada pentadbiran Bahagian Sarikei dan diketuai seorang pegawai daerah. Pihak berkuasa tempatan yang mentadbir daerah ini pula ialah Majlis Daerah Sarikei yang diketuai seorang pengerusi majlis.

 Politik 
Daerah Sarikei diletakkan di bawah empat kawasan Dewan Undangan Negeri (DUN) iaitu Repok (N45) dan Meradong (N46) yang terletak di bawah kawasan Parlimen Sarikei (P208), Kuala Rajang (N41) yang terletak di bawah Parlimen Tanjung Manis (P206) dan Pakan (N47) yang terletak di bawah Parlimen Julau (P209).

 Geografi 
Daerah Sarikei terletak di tengah negeri Sarawak, dan di barat bahagian Sarikei. Daerah Sarikei bersempadan dengan daerah Meradong di timur, daerah Pakan di tenggara, daerah Saratok di selatan, daerah Kabong di barat daya, daerah Tanjung Manis di barat laut dan Laut China Selatan di barat.

Daerah Sarikei mempunyai keluasan kira-kira 985 kilometer persegi dan mempunyai titik tertinggi mencecah 324 meter. Bentuk muka bumi daerah Sarikei boleh dibahagikan kepada dua bahagian, iaitu di kawasan utara daerah di mana sebahagian besarnya merupakan kawasan rendah, rata dan mendatar. Kawasan di selatan daerah pula merupakan kawasan yang berbukit dan tinggi. 

Antara sungai utama yang mengalir di daerah ini termasuklah Batang Rajang, Sungai Sarikei dan Sungai Nyelong. Terdapat sebuah empangan yang terletak di selatan daerah iaitu Empangan Gerugu.

 Demografi 

Berdasarkan bancian Malaysia 2020, jumlah penduduk di daerah Sarikei ialah seramai 44,039 orang dengan kepadatan penduduk 45 orang perkilometer persegi yang dikategorikan sebagai taburan penduduk jarang. Bancian ini juga merekodkan sejumlah 11,825 isi rumah dengan 16,794 tempat kediaman. Majoriti penduduk di daerah Sarikei merupakan masyarakat Bumiputera Sarawak, dengan sebahagian besarnya berbangsa Iban. Masyarakat Cina merupakan kelompok bukan Bumiputera terbesar di daerah ini. Penduduk bukan warganegara terdiri daripada 493 orang.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu7,339Bumiputera lain19,200Cina16,904India31Lain-lain72Bukan warganegara -493Jumlah44,039

 Agama 

Di daerah Sarikei, agama Kristian merupakan agama paling ramai penganut dengan peratusan lebih 45 peratus diikuti agama Islam sebanyak lebih 26 peratus. Penduduk beragama Buddha membentuk kelompok ketiga terbesar dengan peratusan lebih 18 peratus dari jumlah penduduk. Penduduk yang tidak beragama atau ateis pula membentuk kelompok dengan peratusan lebih lapan peratus. Terdapat juga penganut agama lain seperti Hindu yang membentuk kumpulan minoriti dengan peratusan kira-kira satu peratus.
+Bilangan penduduk mengikut agama (2020)AgamaJumlahKristian20,070Islam11,531Buddha8,317Hindu16Lain-lain157Tidak beragama3,748Tidak diketahui200Jumlah44,039

 Rujukan 

Kategori:Daerah di Bahagian Sarikei